Efter en onsdag, hvor der mange steder er faldet sne , venter der nu en iskold nat forude. Temperaturen er allerede sent onsdag eftermiddag ved at falde meget hurtigt i Nordjylland, hvor der flere steder er temperaturer under 5 graders frost. Over den sydøstlige del af landet er der fortsat flere skyer, og derfor er temperaturerne højere i denne del af landet. Temperaturen kan falde til ti graders frost Kombinationen af klart vejr, rolige vindforhold og et tykt snedække er den perfekte opskrift på en kold vinternat. Derfor vil temperaturen fortsætte med at falde resten af aftenen og en del af natten, hvor de laveste temperaturer vil kunne opleves tidligt torsdag morgen. Det er sandsynligt, at temperaturen flere steder kan falde til 8 minusgrader, men det kan ikke udelukkes, at termometrene i Nordøstjylland - eller måske over dele af Nordsjælland - kan falde til tæt på 10 graders frost. Det vil gøre det til den koldeste nat i Danmark siden juledagene sidste år - og potentielt til den koldeste nat så tidligt på vinteren - til og med 8. december - i ti år. Mens temperaturen styrtdykker i den nord- og østlige del af Danmark, bliver det mere skyet over de syd- og vestlige egne. Her vil snebyger fra Nordsøen brede sig mod øst, og der kan falde mellem én og fem centimeter sne.

Referat:
Det bliver koldest, hvor der ligger sne.